Kahvistaan tunnettu Paulig on tuonut julki uudenlaisen Paulig Mukin, joka on hieman tavallista kahvikuppia kehittyneempi.

Paulig Mukissa on muun muassa e-paperinäyttö ja muki yhdistyy langattomasti älypuhelimeen. Älypuhelimesta voidaan asettaa kuvia tai muuta mukin näytölle. Lisäksi puhelimeen ladattavissa oleva sovellus voi muun muassa kertoa mukin välittämää tietoa, esimerkiksi sen, onko kahvi vielä liian kuumaa.

Kenties yllättävintä uudessa mukissa on, että sen näyttö saa toimintaan tarvitsemansa energian mukiin kaadettavasta kuumasta kahvista lämpöenergiana, joka muunnetaan sähköenergiaksi. Mukia ei siis tarvitse erikseen ladata.

MAINOS (ARTIKKELI JATKUU ALLA)

Puhelimeen Paulig Muki on yhteydessä Bluetooth 4.0 Low Energy -yhteydellä. Mukin virrantarvetta vähentää myös sen e-paperinäyttö, joka vaatii virtaa vain kuvan vaihtuessa.

Paulig Mukissa on kyse kenties hyödyllisen tuotteen ohella myös harvinaisen pitkälle viedystä markkinointitempusta. Pauligille mukin on kehittänyt TBWA-markkinointitoimistoketjun /Pilot, joka keskittyy tuote- ja palvelukehitykseen.

”Paulig Mukia suunnitellessa haasteena oli mahduttaa paljon teknologiaa kahvikuppiin tavalla, joka mahdollistaa lämmön konvertoimisen sähköksi kuitenkaan tinkimättä designista. Mielestäni onnistuimme yli odotusten ja samalla löysimme myös muita parantamisen arvoisia asioita uudelleenkäytettävien kahvimukien genressä. Olen erittäin ylpeä tiimistämme”, hehkuttaa TBWAn Vice President ja \Pilotin liiketoiminnasta vastaava Juha-Matti Raunio.

Paulig kertoo aloittavansa mukinsa beetatestivaiheen ja testaajaksi mukaan voi hakeutua Pauligin sivuilla. Beta-vaiheen kerrotaan alkavan elokuussa.

MAINOS (ARTIKKELI JATKUU ALLA)

Kauppoihin asti Paulig Muki on tulossa vuoden 2015 alusssa.